Komitee aangestel om veiligheid van staatsgeboue na te gaanDie gebou in die Johannesburgse sakesentrum wat Donderdagoggend (6 September 2018) nog in ligte laaie was. Foto: Twitter via @CoJPublicSafety Die Gautengse provinsiale regering het ŉ hoëvlak bestuurskomitee op die been gebring om geboue waarin regeringsbeamptes werk en wat nié aan die nodige veiligheidsregulasie voldoen nie, te ontruim. Die komitee is ook opdrag gegee om te sorg dat die betrokke staatsamptenare na gepaste geboue verskuif word. Dit kom nadat ŉ brand Woensdag ontstaan het in ŉ gebou in die Johannesburgse sakesentrum wat die departement van gesondheid, die departement van menslike nedersettings en die Bank van Lissabon huisves. Brandbestryders het twee dae lank gestoei om die vlamme geblus te kry en drie brandbestryders het tydens die voorval gesterf. Thabo Masebe, hoof van kommunikasie van die Gautengse regering, het in ŉ verklaring gesê die werk van die bestuurskomitee begin reeds vandag. Die komitee moet verseker dat al die geboue van die provinsiale departement voldoen aan veiligheidsregulasie en dat al die staatsgeboue in die provinsie veilig is vir die werknemers wat daar werk. “Die vestiging van hierdie komitee is in ooreenstemming met die Wet op Beroepsgesondheid en Veiligheid wat veiligheid as ŉ sleutelverantwoordelikheid stel vir al die hoofde van die departemente as werkgewers,” sê Masebe. Die komitee sal funksioneer onder die voorsitterskap van Jacob Mamabolo, LUR vir infrastruktuurontwikkeling, en sal saamgestel word uit hoofde van departemente. “Deur hierdie funksie te sentraliseer, word verseker daar is samewerking en volledige oorsig vir die nakoming van veiligheidsregulasies binne al die departemente. Die sentralisering van die funksie beteken nie dat die wetgewende verantwoordelikheid van die departementshoofde om die veiligheid van hul departement te verseker weggeneem word nie. Dit het bloot ten doel om te verseker dat die funksie gestabiliseer word en op die mees effektiewe en doeltreffende manier funksioneer.” Hy sê die bestuurskomitee sal ook aandag gee aan die huidige praktyk waardeur beroepsveiligheid nie sentraal ondersteun word nie, maar aan departementshoofde oorgelaat word, “in ag genome dat dit duidelik is dat hierdie praktyk nie doeltreffend werk nie”. Volgens Masebe sal die geleidelike ontbinding van die bestuurskomitee oorweeg word sodra hy sy rol gespeel het.